钦定古今图书集成/历象汇编/岁功典/第089卷 > 冬至乾阳殿受朝 隋炀帝
## 钦定古今图书集成/历象汇编/岁功典/第089卷 > 冬至乾阳殿受朝 隋炀帝

《北陆》元冬盛，南至晷漏长。端拱朝万国，守文继百王。
至德惭日用，治道愧时康。新邑建嵩岳，双阙临洛阳。
圭景正八表，道路均四方。碧空霜华净，朱庭皎日光。
缨珮既济济，钟鼓何锽锽。文戟翊高殿，釆眊分修廊。
元首乏明哲，股肱贵惟良。舟楫行有寄，庶此王化昌。